2. PIELIKUMS

Studiju programmu padomes 08.04.2025. sēdes protokolam Nr. 1.11-1/4

NOLIKUMS

**Par brīvās izvēles studiju kursiem Latvijas Kultūras akadēmijā**

1. **Vispārīgie jautājumi:**
   1. Izvēles kursi Latvijas Kultūras akadēmijas (turpmāk – LKA) īsā cikla profesionālās augstākās, bakalaura, maģistra un doktora studiju programmās tiek definēti kā ierobežotās izvēles studiju kursi (turpmāk – B daļa) un brīvās izvēles studiju kursi (turpmāk – C daļa). B daļas kursi studiju programmās tiek plānoti atbilstoši studiju programmu plāniem. Šis Nolikums reglamentē C daļas kursus.
   2. C daļā iekļauj tādus studiju kursus, kas var tikt piedāvāti brīvai izvēlei jebkuram attiecīgajā studiju līmenī studējošajam.
   3. Kā C daļas studiju kursi tiek piedāvāti arī studiju programmu/apakšprogrammu/ specializāciju attiecīgā līmeņa B daļas studiju kursi (izņemot mākslinieciski praktiskos studiju kursus), ar nosacījumu, ka netiek pārsniegts studiju grupas pieļaujamais lielums attiecīgajam studiju kursam un studējošā zināšanas un prasmes ir atbilstošas kursa mērķu sasniegšanai.
   4. C daļas kursi tiek piedāvāti noteiktam studiju līmenim (īsā cikla, bakalaura, maģistra, doktora).
   5. Izņēmuma kārtā C daļas kurss var tikt piedāvāts diviem studiju līmeņiem – īsā cikla un bakalaura, bakalaura un maģistra studiju programmā vai maģistra un doktora studiju programmā studējošajiem. Šādā gadījumā katram studiju līmenim tiek noteiktas un kursa aprakstā iestrādātas atšķirīgas studiju kursa apguves prasības.
2. **Izvēles kursu plānošana un saskaņošana:**
   1. C daļas studiju kursi nākamajam studiju semestrim tiek plānoti un saskaņoti iepriekšējā semestrī vidū (maijā un novembrī). Precizējumi iespējami līdz nākamā studiju semestra reģistrācijas nedēļas sākumam.
   2. C daļas studiju kursus īsā cikla studiju programmās, vienojoties ar programmu direktoriem un specializāciju vadītājiem plāno un ar LKA studiju prorektoru saskaņo Latvijas Kultūras koledžas direktors.
   3. C daļas studiju kursus bakalaura un maģistra studiju programmās, vienojoties ar programmu direktoriem un apakšprogrammu vadītājiem, plāno un apspriešanai LKA Studiju programmu padomē (turpmāk – SPP) piedāvā katedru vadītāji. Kursu piedāvājumu apkopo un priekšlikumu SPP sagatavo un iesniedz LKA Studiju departaments.
   4. C daļas studiju kursus doktora studiju programmās plāno un apspriešanai Doktorantūras skolas padomē piedāvā programmu direktori.
   5. Katrā studiju semestrī studējošajiem tiek piedāvāti C daļas kursi noteiktā kredītpunktu (turpmāk – KP) apjomā:
      1. Īsā cikla studiju programmās 6 KP apjomā;
      2. Bakalaura studiju programmās līdz 12 KP;
      3. Maģistra un doktora studiju programmās 3 KP apjomā.
   6. Papildus - atbildīgās katedras vadītājs, var piedāvāt tādus C daļas kursus, ko pasniedz lektori, kuru darbu līdzfinansē vēstniecības, sadarbības partneri vai uz kuriem attiecināmi specifiski darba samaksas noteikumi.
   7. Viens un tas pats izvēles kurss vai kursa daļa nevar tikt organizēts divus semestrus pēc kārtas.
   8. Ja nākamajā studiju semestrī tiek pieteikts jauns izvēles studiju kurss vai jauna studiju kursa daļa, līdz ar studiju kursa iekļaušanu piedāvājamo kursu klāstā SPP, jāsagatavo kursa anotācija, kurā noteikts kursa KP apjoms un pārbaudījuma veids, kā arī prasības studiju kursa apguves uzsākšanai un grupas maksimālais lielums. Līdz semestra reģistrācijas nedēļai studiju departamentā jāiesniedz katedrā saskaņots kursa apraksts.
   9. C daļas studiju kursi lekciju plānā iespēju robežās tiek plānoti laikos, kad nenotiek citas nodarbības.
   10. C daļas kurss tiek plānots attiecīgajā semestrī, ja tam noteiktajā laikā reģistrējušies ne mazāk kā 10 studējošie.
   11. Pēc reģistrācijas nedēļas noslēguma prorektors akadēmiskajā darbā lemj par C daļas studiju kursu uzsākšanu vai neuzsākšanu, ņemot par pamatu studējošo skaitu grupā.
3. **C daļas studiju kursu apguves nosacījumi studējošajiem**:
   1. Katrā studiju programmā un apakšprogrammā ir noteikts C daļas kursos apgūstamo KP apjoms, un C daļas studiju kursus studējošais izvēlas pēc saviem ieskatiem. Katrs studējošais pats ir atbildīgs par C daļas kursu apguvi savas studiju programmas plānā noteiktajā apjomā un laikā.
   2. Studējošais var izvēlēties un bez maksas apmeklēt C daļas studiju kursus arī LKA sadarbības augstskolās atbilstoši noslēgtajiem sadarbības līgumiem, iepriekš saskaņojot izvēli ar LKA Studiju departamentu.
   3. C daļas kursiem studējošais piesakās reģistrācijas nedēļas laikā LKA informatīvajā sistēmā, izņēmuma gadījumā – ar rakstisku iesniegumu Studiju departamentā.
   4. Studējošajam, kurš minētajā laika periodā nav reģistrējies attiecīgajam izvēles kursam, nav tiesību kārtot pārbaudījumu šajā kursā.
   5. Līdz studiju kursa īstenošanas trešajai nedēļai studējošais var atreģistrēties no izvēlētā C kursa LKA informatīvajā sistēmā vai vēršoties Studiju departamentā.
   6. Ja studējošais nav noteiktajā laikā atreģistrējies no izvēles kursa un nav kārtojis studiju pārbaudījumu, tas tiek fiksēts kā akadēmiskais parāds.
   7. Ja kāds studiju kurss netiek uzsākts, vai tiek atcelts nepietiekama studējošo skaita dēļ, studējošais var reģistrēties citam studiju kursam arī ārpus noteiktās reģistrācijas nedēļas, vēršoties LKA Studiju departamentā.
   8. Izvēles kursā iegūtais vērtējums neietekmē studējošā vidējo svērto atzīmi, pēc kuras aprēķina ikgadējās valsts budžeta apmaksāto studiju vietu sadales rotācijas datus.
4. **Noslēguma jautājumi**
   1. Nolikums stājas spēkā ar 2025./2026. studiju gadu.
   2. Atzīt par spēku zaudējušu nolikumu “Par brīvās izvēles kursiem Latvijas Kultūras akadēmijā”, kas ar LKA Senāta sēdes Nr. 6 lēmumu Nr. 4 tika apstiprināts 2024. gada 17. jūnijā.